
Gércei bazaltok - Olvadéktól a mikroszkópig

Kulcsszavak: peridotit, szövet, geokémia
A Kisalföld Vulkáni Területen, Gércétől ÉK-re 2013-ban nyílt Gérce III.-bazalt nevű bánya, bazalttufát tár fel. Kutatásunkban a tufaanyagban nagy mennyiségben előforduló felsőköpeny eredetű kőzetzárványokat (xenolitokat) vizsgáljuk.
A mintákat polarizációs fénymikroszkóppal, elektronmikroszkóppal és elektronmikroszondával vizsgáltuk. A kőzeteket négyfázisú lherzolitnak határoztuk meg (kivétel 1 db minta: dunit). A kettős szövetű peridotitok utalnak arra, hogy az asztenoszféra deformációja során a kőzetanyag egy része átkristályosodott. A piroxén porfírokon megjelenő lamellák az asztenoszféra hőmérsékletének csökkenése miatt alakulhattak ki. A szimplektitek jelenléte utal arra, hogy a felső köpeny emelkedése során a kőzetréteg egy része átlépett a gránát-lherzolit stabilitási mezőből a spinell-lherzolit stabilitási mezőbe.
Az olivinek geokémiai elemzéséből megállapítottuk, hogy rendkívül homogén összetételűek. A piroxéneken belül sajátos csoportot alkottak a lamellás ásványok és a lamelláik, melyek kémiai tulajdonságaikban eltértek a többi piroxéntől. A szövetben előforduló, nem lamellás klinopiroxének króm és vas tartalma homogénnek bizonyult. A lamellás klinopiroxén nem tartalmazott krómot, vélhetően azért, mert az már beépült a spinell lamellákba. A szimplektitek klinopiroxéneiben magas vas anomáliát azonosítottunk. Az olivinek és az ortopiroxének Mg# értéke alapján ezek az ásványok kémiai egyensúlyba kerültek egymással.
A spinellek teljes fémtartalmának vizsgálata során megállapítottuk, hogy a szimplektit spinelleiben magas Fe2+ anomália figyelhető meg. Szintén ezekből az ásványokból mutattuk ki a legmagasabb Fe3+ arányt is. A spinell lamellák tartalmazták a legnagyobb arányban az alumíniumot, mert azok nem vettek részt az olvadási folyamatban. Az olivinek Mg# értéke és a spinellek Cr# értékeinek összefüggése alapján bizonyítható, hogy a peridotitból távozott olvadék.
Tekintve, hogy erről a lelőhelyről még nem történt szakirodalmi leírás, abban a szerencsés helyzetben vagyunk, hogy elsőként gyűjthettünk mintákat a kőzetanyagból és az ezekből származó eredményeket elsőként írhatjuk le.



